C 125/354
RO
Jurnalul Oficial al Uniunii Europene
5.4.2023
Miercuri, 14 septembrie 2022
Comisia este împuternicită să reexamineze, prin intermediul actelor delegate, în conformitate cu articolul 31 din prezenta directivă, valorile de referință armonizate ale randamentului prevăzute în Regulamentul delegat (UE) 2015/2402 al Comisiei (68).
(11) Statele membre se asigură că orice sprijin disponibil pentru cogenerare este condiționat de energia electrică produsă prin cogenerare de înaltă eficiență și că se face o utilizare eficientă a căldurii reziduale utilizate pentru realizarea economiilor de energie primară.
După caz, sprijinul public pentru cogenerare, precum și pentru producerea centralizată de energie termică și rețelele de încălzire centralizată termoficare fac obiectul normelor privind ajutoarele de stat.
Articolul 25 Transformarea, transportul și distribuția energiei (1) Autoritățile naționale de reglementare în domeniul energiei aplică principiul „eficiența energetică înainte de toate” în conformitate cu articolul 3 din prezenta directivă la îndeplinirea sarcinilor de reglementare menționate în Directivele (UE) 2019/944 și 2009/73/CE, referitor la deciziile lor privind exploatarea infrastructurii de gaze naturale și energie electrică, inclusiv la deciziile lor privind tarifele de rețea, ținând seama de eficiența transsectorială a sistemului, fără a aduce atingere principiilor nediscriminării și eficacității costurilor.
Pe lângă principiul „eficiența energetică înainte de toate”, autoritățile naționale de reglementare în domeniul energiei iau în considerare eficiența din punctul de vedere al costurilor, eficiența sistemului și securitatea aprovizionării și adoptă o abordare bazată pe ciclul de viață, protejând obiectivele climatice și de sustenabilitate ale Uniunii.
(2) Statele membre se asigură că operatorii de sisteme de transport și de distribuție a gazelor și a energiei electrice aplică principiul „eficiența energetică înainte de toate” în conformitate cu articolul 3 din prezenta directivă și în acord cu obiectivele climatice și de sustenabilitate ale Uniunii, în contextul planificării rețelelor lor, al dezvoltării rețelelor și al deciziilor lor privind investițiile care vizează rețelele.
Flexibilitatea cererii este o parte centrală a evaluării planificării și exploatării rețelelor.
În timp ce iau în considerare securitatea aprovizionării și integrarea pieței, statele membre se asigură că operatorii de transport și de sistem și operatorii de sisteme de distribuție ▌investesc în active adaptate exigențelor viitorului pentru a contribui la atenuarea efectelor schimbărilor climatice.
Autoritățile naționale de reglementare pot să furnizeze metodologii și orientări cu privire la modul de evaluare a alternativelor în analiza cost-beneficiu, în strânsă cooperare cu operatorii de transport și de sistem și cu operatorii de distribuție, care pot face schimb de expertiză tehnică esențială, luând în considerare beneficiile mai ample, și să verifice punerea în aplicare a principiului „eficiența energetică înainte de toate” de către operatorii transport și de sistem sau de către operatorii de sisteme de distribuție atunci când aprobă, verifică sau monitorizează proiectele prezentate de operatorii de transport și de sistem sau de operatorii de sisteme de distribuție.
(3) Statele membre se asigură că operatorii de sisteme de transport și distribuție monitorizează și cuantifică volumul total al pierderilor din rețea legate de rețeaua pe care o exploatează și iau măsuri eficiente din punctul de vedere al costurilor pentru a crește eficiența rețelei și pentru a răspunde nevoilor de dezvoltare a infrastructurii și a atenua pierderile rezultate din creșterea electrificării, atât în ceea ce privește cererea, cât și producția.
Operatorii de sisteme de transport și de distribuție raportează autorității naționale de reglementare din domeniul energiei măsurile respective ▌.
▌Statele membre se asigură că operatorii de rețele de transport și de distribuție evaluează măsurile de îmbunătățire a eficienței energetice în ceea ce privește sistemele lor existente de transport sau de distribuție a gazelor sau a energiei electrice și îmbunătățesc eficiența energetică în cadrul proiectării și funcționării infrastructurii, îndeosebi sub aspectul instalării de rețele energetice inteligente.
Statele membre încurajează operatorii de sisteme de transport și de distribuție să dezvolte soluții inovatoare de îmbunătățire a eficienței și a sustenabilității, inclusiv a eficienței energetice a sistemelor existente și viitoare, prin reglementări bazate pe stimulente.
(4) Autoritățile naționale de reglementare din domeniul energiei includ o secțiune specifică privind progresele realizate în ceea ce privește îmbunătățirea eficienței energetice cu privire la funcționarea infrastructurii de gaze și de energie electrică în raportul anual întocmit în temeiul articolului 59 alineatul (1) litera (i) din Directiva (UE) 2019/944 și în temeiul articolului 41 din Directiva 2009/73/CE.
În aceste rapoarte, autoritățile naționale de reglementare din domeniul energiei furnizează o evaluare a eficienței globale a funcționării infrastructurii de gaze și de energie electrică, măsurile realizate de operatorii de sisteme de transport și de distribuție și, acolo unde este cazul, formulează recomandări în vederea îmbunătățirii eficienței energetice, inclusiv alternative eficiente din punctul de vedere al costurilor care reduc vârfurile de sarcină și consumul global de energie electrică.
(5) Pentru energia electrică, statele membre se asigură că regulamentele privind rețeaua și tarifele de rețea îndeplinesc criteriile din anexa XII, luându-se în considerare orientările și codurile dezvoltate în conformitate cu Regulamentul (UE) 2019/943.
(68)
Regulamentul delegat (UE) 2015/2402 al Comisiei din 12 octombrie 2015 de revizuire a valorilor de referință armonizate ale randamentului pentru producția separată de energie electrică și termică, în aplicarea Directivei 2012/27/UE a Parlamentului European și a Consiliului și de abrogare a Deciziei 2011/877/UE a Comisiei (JO L 333, 19.12.2015, p. 54).